ওয়েব ডেস্ক: রাজ্যসভার সাংসদ পদ থেকে ইস্তফা দিলেন মুকুল রায়। জানিয়ে দিলেন, অরুণ জেটলি ও কৈলাস বিজয়বর্গীয়র সঙ্গে আলোচনা চলছে। এখনও চূড়ান্ত সিদ্ধান্ত নেননি। কালীপুজোর পর ঘোষণা করবেন আগামী পদক্ষেপ। মুকুলের সাংবাদিক সম্মেলনের পর বিজেপির রাজ্য সভাপতি দিলীপ ঘোষ ২৪ ঘণ্ট ডট কম-কে বললেন, "এখনও মুকুল রায় প্রস্তাব দেননি। প্রস্তাব দিলে বিবেচনা করব। শীর্ষ নেতৃত্বের সঙ্গে উনি আলোচনা করছেন।" ধর্মতলার সভা থেকে বিজেপি নেতা সিদ্ধার্থনাথ সিং আওয়াজ তুলেছিলেন, "ভাগ মুকুল ভাগ"। সেই মুকুলকে দলে নেবেন আপনারা? বিজেপির রাজ্য সভাপতির ব্যাখ্যা, "ভাগ মুকুল ভাগ বলতে মুকুল তৃণমূল ছেড়ে ভাগ বলেছিলাম।" মুকুল রায়কে নিয়ে কয়েকদিন আগেই বিজেপির অবস্থান বদলেছে। রবিবার দিলীপবাবু বলেছিলেন,"মুকুল রায় অভিযুক্ত। কেউ অভিযুক্ত হলেই দোষী সাব্যস্ত হন না।নারদকাণ্ডে মুকুলকে টাকা নিতে দেখা যায়নি"। রাজনৈতিক মহলের মতে, কালীপুজোর পরই হয়তো গেরুয়া শিবিরে নাম লেখাবেন মুকুল রায়।